**ИЗБОРНОМ ВЕЋУ**

**ФИЛОЗОФСКОГ ФАКУЛТЕТА**

**УНИВЕРЗИТЕТА У БЕОГРАДУ**

Одлуком Изборног већа Филозофског факултета у Београду од 28.06.2018. године изабрани смо у Комисију за припрему извештаја о кандидатима пријављеним на конкурс за избор у звање доцента за ужу научну област Општа психологија, тежиште истраживања психологија рада, са пуним радним временом, на одређено време од пет година. На конкурс објављен у листу Националне службе за запошљавање „Послови“ од 04.07.2018. године, пријавила се кандидаткиња др Милица Вукелић, научни сарадик. Након што смо проучили поднету документацију и радове кандидаткиње, Изборном већу подносимо следећи

**И З В Е Ш Т А Ј**

**Др Милица Вукелић** јерођена је 5. септембра 1984. године у Београду. Дипломске академске студије психологије завршила је 2008. године на Филозофском факултету Универзитета у Београду са просечном оценом 9,25. Након завршених дипломских академских студија психологије, 2009. уписала је мастер студије на Одељењу за психологију Филозофског факултета у Београду (модул – психологија рада), које је завршила 2010. године са просечном оценом 9,83, а мастер рад на тему злостављања на раду брани код ментора проф. др Светлане Чизмић. Докторске студије психологије уписала је у децембру 2010. године на Одељењу за психологију Филозофског факултета Универзитета у Београду. На докторским студијама остварила је просечну оцену 9,67. Докторску дисертацију под називом „*Разумевање злостављања на раду кроз анализу доживљавања негативних поступака*”одбранила је 20. октобра 2015. године, пред комисијом у саставу проф. др Светлана Чизмић (ментор), проф. др Драган Попадић (председник комисије), доц. др Ивана Петровић и доц. др Лазар Тењовић, чиме је стекла научни назив: доктор наука – психолошке науке.

У току докторских студија 2013. године добила је стипендију „Фондације професор Борисав Лоренц“ која се додељује најуспешнијим студентима психологије и когнитивних наука за студијску посету неком од иностраних факултета и/или образовних центара. Тако је током априла и маја 2014. била у студијској посети Универзитету у Нотингему у Енглеској, на Одељењу за психијатрију и примењену психологију где је под менторством професора Иана Којна додатно разрадила теоријске основе за свој докторат, успоставила међународну сарадњу и отпочела рад на истраживању које се наставља у оквиру пројекта МПНТР (бр. 179018). Такође, Милица је била и на једнонедељном студијском боравку на Универзитету Сари (Гилфорд, Уједињено Краљевство) у својству учесника пројекта финансираног од стане Аустријске агенције за међународну сарадњу у области образовања (WUS Austria) којем је циљ био развој и унапређење мастер студија у Србији („Маster Studies Development Program“). Кроз овај пројекат, а у сарадњи са професором Адријаном Бенксом са Универзитета у Сарију унапређен је мастер програм на модулу за психологију рада Одељења за психологију Филозофског факултета у Београду.

Од маја 2010. године до сада Милица Вукелић је запослена као истраживач на Институту за психологију Одељења за психологију Филозофског факултета Универзитета у Београду (најпре у звању истраживач-приправник, а потом у звању истраживач-сарадник у које је реизабрана 28. септембра 2015. године, на XXI редовној седници Наставно-научног већа Филозофског факултета Универзитета у Београду, а потом и у звању научни сарадник, од 30.11.2016. године). Милица је ангажована на научно-истраживачком пројекту Института за психологију Филозофског факултета у Београду чију реализацију подржава Министарство просвете, науке и технолошког развоја РС (пројекат бр. 179018: „Идентификација, мерење и развој когнитивних и емоционалних компетенција важних друштву оријентисаном на европске интеграције“, 2011-2018). У оквиру пројекта бавила се истраживањем злостављања на раду, добробити на раду, професионалним преференцијама младих и понашањима у процесу тражења посла. Милица Вукелић је била ангажована као сарадник у оквиру неколико истраживачких пројеката Института за психологију: 1. Секундарне анализе података добијених кроз истраживање ПИСА, у организацији Кабинета потпредседника Владе за европске интеграције - Тима за социјално укључивање и смањење сиромаштва, Министарства науке и технолошког развоја Републике Србије и Института за психологију Филозофског факултета у Београду. У оквиру овог пројекта Милица је радила на истраживању које је носило назив: „Профили ученика са добрим и лошим постигнућем на ПИСА тесту читалачке писмености: карактеристике, разлике и могуће интервенције“. Резултати овог истраживања представљени су у облику постер презентација на међународној конференцији „Evidence based policy making in education: turning research into practice - learning from PISA“ која је одржана у Београду 15 - 17. јуна 2011. године и коју су организовали Министарство просвете и науке РС, Тим за социјално укључивање и смањење сиромаштва при Кабинету потпредседника Владе за европске интеграције, Иницијатива реформе образовања у југоисточној Европи (ERI SEE), Радна група за подстицање и унапређење људског капитала Регионалног савета за сарадњу и KulturKontakt Austria. 2. „Образовање у фокусу“ који је током 2016. и 2017. реализован у сарадњи Института за психологију Филозофског факултета у Београду, Уницеф канцеларије у Београду и Министарства просвете, науке и технолошког развоја Републике Србије. Милица се у оквиру овог пројекта бавила истраживањем ефеката уписа (не)жељене средње школе.

Милица је такође била ангажована и на мањим пројектима у оквиру Института за психологију и Одељења за психологију који су рађени у сарадњи са Немачком организацијом за техничку сарадњу (Deutsche Gesellschaft für Internationale Zusammenarbeit, GIZ), Аутономним женским центром и Уницефом. Од 2011. до 2016. године Милица је радила као спољни сарадник-истраживач, агенције за истраживање тржишта Ипсос где на пројектима чији су носиоци били Светска Банка, Међународна организација рада, Unicef и UNDP.

Милица је члан Друштва психолога Србије од 2008. и Европске асоцијације за психологију рада (ЕАWОP) од 2013.

Милица Вукелић је од запослења 2010. године, као истраживач-сарадник и студент докторских студија, била ангажована у настави на семинару за психологију рада на Одељењу за психологију Филозофског факултета у Београду. Била је ангажована у планирању и извођењу наставе на курсевима: Управљање каријером/Каријера/Каријера и организација, Стрес на раду, Ергономија и људски фактор у савременим технолошким системима/Инжењерска психологија и ергономија (основне студије психологије) и Савремени проблеми стреса на раду (мастер студије психологије).

Милица била ментор студентима у оквиру обавезне праксе на модулу за психологију рада (основне и мастер студије). Милица је била задужена за комуникацију са радним организацијама и менторима, припрему студената за праксу, као и оцењивање извештаја са праксе. Милица се редовно и студиозно припремала за наставу и држала часове и консултације студентима у договореним терминима. У планирању наставе креирала је подстицајне радне материјале и активности који доприносе оспособљавању студената да разумеју и критички преиспитују савремене теоријске моделе у психологији рада, као и да примњују научено у контексту парадигме "научник-практичар". У раду са студентима користила је разноврсне поступаке и технике за постизање интерактивних квалитета наставе, на пример: практични пројекти, студије случаја, истраживачки пројекти, анализе едукативних видео-материјала и сл. Учествовала је у конципирању и увођењу различитих начина оцењивања који омогућавају континуирано праћење активности и напредовања студената. Студентима је увек давала увремењену и корисну повратну информацију. Милица је током овог периода активно помагала студентима мастер студија око конципирања и спровођења истраживања у оквиру студијских истраживачкх радова. Током ангажмана у настави показала је да истраживачки приступа наставним активностима и да је спремна да на основу добијених података и повратних информација од студената и других наставника унапређује сопствени рад. Милицин рад је позитивно оцењен од стране студената током редовне евалуације где су се оцене на појединачним курсевима кретале у распону од 4.50 до 4.80.

Милица је у септембру 2017. била и члан комисије за одбрану тезе др Јелене Достанић која је носила назив "Карактеристике запоселних и опажене карактеристике радне средине као предиктори преданости организацији" која је одбрањена на Филозофском факултету у Београду (ментор: проф. др Светлана Чизмић, председник комисије проф. др Ивана Петровић, чланови комисије доц. др Оливер Тошковић и др Милица Вукелић, научни сарадник)

Милица Вукелић је 2010. године била члан организационог одбора међународне конференције *The European Personal Construct Association 10th Biennial Conference „Keeping up with the future: PCP in an accelerating world”* у организацији Европске асоцијације за психологију личних конструката (*The European Personal Construct Association*) и Удружења конструктивиста Србије. Такође, Милица је од 2017. члан програмског одбора националног научног скупа "Емпиријска истраживања у психологији" у организацији Института за психологију и Лабораторије за експерименталну психологију, Филозофског факлултета Универзитета у Београду.

Милица је од 2016. године члан ISCH COST Action IS1402 "*Ageism - a multi-national, interdisciplinary perspective*" у оквиру које је учествовала на састанцима радних група у Кракову, Букурешту и Братислави, била рецензент поглавља о старосној дискриминацији радне снаге које је део међународне монографије, а била је и један од организатора међународног састанка радне групе која се бавила темом дискриминације старијих запослених (Ageism Multi-National, Interdisciplinary Perspective, WG4 Workforce Workgroup Meeting & Workshop Workplace bullying and older employees April 19 & 20, 2018, Belgrade, SERBIA Faculty of Philosophy, University of Belgrade).

Милица је била рецензент радова у часопису Психологија (M23), Психолошка истраживања (M51), Frontiers in Psychology (M21), Work & Stress (M21). Милица је 6. 12. 2016. године одржала предавање по позиву у оквиру Секције за пословну психологију, Факултета за правне и пословне студије "Др Лазар Вркатић" у Новом Саду. Предавање се тицало упознавања са концептом злостављања на раду и резултата домаћих истраживања злостављања на раду.

**Објављени радови**

Др Милица Вукелић је у току досадашњег рада објавила укупно **38 радова** и одбранила докторску дисертацију. Од укупног броја радова **14** су научни радови у домаћим и међународним научним часописима, монографијама и зборницима. Од чега је један рад у категорији М14, два рада у категорији М21, три М23 и два М24. У оквиру учешћа на већем броју домаћих и међународнох скупова Милица је објавила три рада категорије М33 и један рад категорије М63. Кандидаткиња се у **12 објављених научних радова** појављује као **први аутор**. То указује на велики степен самосталности у научном раду, али и на отвореност за сарадњу.

Др Милица Вукелић је у току досадашњег рада објавила велики број вредних радова од којих ће неки бити детаљније приказани у наставку.

1. **Vukelić, M.** (2015). *Razumevanje zlostavljanja na radu kroz analizu doživljavanja negativnih postupaka* (doktorska disertacija). Filozofski fakultet, Beograd. UDK: 159.944:316.624(043.3)

Интегришући кључне карактеристике злостављања на раду, као и потребе актуелних и неодговорених (међународних и домаћих) истраживачких питања, ова студија је била усмерена на изучавање три важна аспекта доживљавања негативних поступака карактеристичних за злоставлљање: доживљаја прихватљивости негативних поступака у радној организацији, доживљаја њихове (личне) тежине и контролабилности и то код различитих група запослених и у различитим радним контекстима. Такође, испитивана је улога коју поменути аспекти доживљавања негативних поступака на раду имају у односу између изложености негативним поступцима, са једне стране и радног понашања и здравственог статуса, са друге стране.

Сумирајући претходно речено, може се рећи да је дисертација имала три циља: први да се испита и анализује како се доживљавају различити негативни поступци на раду; други да се анализују различити аспекати доживљавања негативних поступака у специфичним радним контекстима и код специфичних група запослених и трећи циљ да се испитива улога наведених аспеката доживљавања негативних поступака на однос између изложености негативним поступцима на раду, са једне стране и појединачних радних понашања и здравственог статуса, са друге, као и проверу одрживости ових модела у различитим радним контекстима и подгрупама испитаника.

Резултати су показали да доживљај прихватљивости негативних поступака има значајну медијаторску улогу у односу између изложености негативним поступцима, са једне стране и намере да се напусти радна организација, здравственог статуса и задовољства послом, са друге стране. Такође, доживљај тежине и контролабилности нису имали значајну медијаторску улогу у односу између изложености негативним поступцима и његових последица. Налаз по коме је доживљај прихватљивости негативних поступака значајан медијатор, објашњен је тиме што је злостављање на раду обично „потпомогнуто” постојањем негативне (деструктивне) радне климе, али и културе у којој се злостављање подстиче као специфична вредност, односно стратегија управљања запосленима. Такође, налаз је објашњен и тиме што нападач може вешто манипулисати радном средином правећи од ње потпору за своје поступке. Резултат по коме доживљаји тежине и контролабилности нису значајни медијатори објашњен је уједначеношћу (добрим одабиром) негативних поступака по овим карактеристикама у скали (Ревидирани упитник о негативним поступцима на раду, NAQ-R) која је коришћена у овом истраживању за испитивање изложености негативним поступцима.

Кључни допринос дисертације Милице Вукелић је у налазима оригинално замишљеног истраживања којима се употпуњавају и надограђују досадашња знања о злостављању на раду у Србији, али и шире јер резултати овог истраживања имају значајне импликације за развој теоријских модела и постојећих инструмената за изучавање злостављања на раду. Такође, ова студија има и веома корисне практичне импликације које дају јасне упуте за деловање у циљу превенције и заустављања злостављања на раду. Ова студија нуди и неке смернице за будуће деловање психолога практичара и то тако што пружа важне информације о томе на које негативне поступке и групе запослених је потребно обратити посебну пажњу. Поређењем и укрштањем различитих аспеката доживљавања негативних поступака, као и анализом ризичних група запослених и организација добијају се јасна упутства за креирање програма који имају за циљ освешћивање запослених и послодаваца о штетности ове појаве, њихову едукацију и промоцију адекватних образаца понашања у радним организацијама. Коначно, овом студијом се наставља континуирано истраживање злостављања на раду, и то коришћењем међународне, упоредиве и валидне методологије које је почело још 2009. године у Србији. Тиме се одржава континуитет изучавања ове појаве који представља нужан услов да се она на један свеобухватан начин истражи, разуме и то не само у локалном, него и у ширем међународном контексту.

1. Petrovic, I., **Vukelic, M.**,& Cizmic, S. (2017). Work Engagement in Serbia: Psychometric Properties of the Serbian Version of the Utrecht Work Engagement Scale (UWES). *Frontiers in Psychology*, *8*(1799), 1 - 11. ISSN: 1664-1078, DOI: 10.3389/fpsyg.2017.01799 Dostupno na: <https://www.frontiersin.org/articles/10.3389/fpsyg.2017.01799/full> Kategorija časopisa: <http://kobson.nb.rs/servisi.131.html?jid=393998>

Циљ ове студије је био да се анализирају психометријска својства српских верзија дуже и краће верзије Утрехт скала радне ангажованости (УВЕС-17 и УВЕС-9) којима се испитује ангажованост на раду. Ангажованост на раду је позитивно, афективно-мотивацијско стање благостања које се одликује енергијом, посвећеношћу и апсорпцијом. Српске верзије УВЕС-17 и УВЕС-9 имају задовољавајућа психолошка својства - високу поузданост, факторску структуру у складу са теоријским моделом, и добру предиктивну валидност. Студија доприноси већем разумевању ангажованости на раду уопште, али пружа увид у феномен из српског културног и економског контекста.

1. Petrović, I. B., Čizmić, S., & **Vukelić, M.** (2014). Workplace bullying in Serbia: The relation of self-labeling and behavioral experience with job-related behaviors. Psihologija, 47(2), 185–199. ISSN0048-5705 UDC 331.104.2:159.923.072(497.11) 343.62-057.16:159.9.072 DOI: 10.2298/PSI 1402185P Dostupno na: <http://www.doiserbia.nb.rs/img/doi/0048-5705/2014/0048-57051402185P.pdf>

У овом истраживању анализирани су различити приступи испитивању злостављања на раду: приступ базиран на оцени изложености негативним поступцима на раду и приступ базиран на означавању свог искуства као злостављања и њихова повезаност са радним понашањем. Узорак је чинило 1998 запослених из приватног и државног сектора из целе Србије. Анализом је показано то да постоји значајно поклапање између два приступа процени злостављања на раду. Оба приступа значајно корелирају са радним понашањем. Запослени који су тренутно злостављани, запослени који су некада били злостављани, а сада више нису и запослени разликују се значајно по радном понашању. Резултати истраживања указују на потребу комбиновања два приступа у процени злостављањa на раду.

1. **Vukelić, M.**, Čizmić, S., Petrović, I. B., Tenjović, L., & Giorgi, G. (2015). Psychometric properties of the Serbian version of the negative acts questionnaire-revised. Psihologija, 48(1), 19-33. ISSN 0048-5705 UDC 331.104.2:159.9.072.59 DOI:10.2298/PSI1501019V Dostupno na <http://www.doiserbia.nb.rs/img/doi/0048-5705/2015/0048-57051501019V.pdf>

Циљ ове студије је био да се анализирају психометријска својства српске верзије Ревидираног упитника о негативним поступцима на раду (Тhe Negative Acts Questionnaire-Revised) који је један од највише коришћеник упитника за испитивање злостављања на раду у свету. Резултати ове студије, која је рађена на репрезентативном узорку запослених, показали су да су психометријске карактеристике овог упитника прихватљиве. Резултати конфирматорне факторске анализе потврдили су постојање три факторска решења. Даље, анализа је показала одличну поузданост и интерну конзистентност упитника. Показано је и постојање значајних корелација Упитника о негативним поступцима и радног понашања и добробити запослених. Добијени резултати потврђују да се ради о упитнику којим се феномен злостављања може процењивати крос-културално, али и на потребу за развојем паралелних и националних и регионалних форми којим би се „ухватила“ културна специфичност овог феномена. Овом студијом омогућено је да се резултати о инциденци злостављања на раду у Србији пореде у односу на светске студије.

1. Čizmić, S., Petrović, I. B., & Vukelić, M. (2016). The challenges of the 21st century for primary school students' career education. In J. Teodorović (Ed./Ur.), *International scientific conference Improving Quality of Education in Elementary Schools, Proceedings*. (161-165). Belgrade: Faculty of Education, University of Kragujevac, Institute for Educational Research, Institute for the Improvement of Education. ISBN: 978-86-7604-150-3, COBISS.SR-ID 226451468

Рад се бави могућностима каријерног развоја ученика основних школа. Са освртом на Националну стратегију каријерног развоја, али и теорије каријерног развоја којима је обухваћен рани узраст, анализиране су потребе и потенцијални изазови каријерног развоја ученика. Као могућ одговор на потребу за раним каријерним интервенцијама предлаже се концепт образовања за каријеру којим се обухватају активности попут повезивања градива са каријерно релевантним темама, информисање ученика, укључивање родитеља и слично.

1. Петровић, И., **Вукелић, М.** и Чизмић, С. (2015). Психологија рада, усмереност на средину и благостање. У М. Ђуришић Бојановић (Ур.), Нови погледи и перспективе у психологији рада и организације (стр. 97-117). Београд: ЦПП ISBN 978-86-89377-18-7 COBISS. SR-ID217299468 UDK 159.9:331.101(082)

Поглавље се бави анализом срединске успешности организација и добробити запослених као веома актуелним концепатима у области психологије рада које су покренуте економским турбуленцијама и информационо-технолошком ером. Анализом бројних научних радова и обимних истраживања тржишта закључује се да компаније морају непрекидно да препознају прилике на стално променљивом тржишту и да посао организују тако да могу успешно да се прилагођавају. Прилагођавање ће почивати на флексибилној радној снази, од извршилаца до менаџера и креатора послова. Рад будућности одликоваће константна интеракција и размена између свих учесника у циклусу производње и потрошње. Захтеваће се подржавање динамичне радне средине развијањем уско специјализованих вештина запослених с једне, и интуитивности у раду, с друге стране; темељним и обухватним образовањем као припремом за обављање сложених послова, с једне стране и фрагментисаним учењем путем покушаја и погрешака, са друге стране. Од свих који су укључени у процес рада захтевајуће се капацитети за мењање и импровизацију, континуирано учење, креирање, проток и доступност знања и информација у свим правцима и на свим нивоима, а посебно развијање, стицање и примена ИТ вештина.

**\* \* \***

Увидом у укупан стручни и научни рад др Милице Вукелић можемо закључити да се кандидаткиња компетентно и из различитих углова, бави проблематиком стреса на раду, каријере, злостављања на раду, радног ангажовања. Њени радови су теоријски и методолошки добро осмишљени и представљају значајан допринос психологији рада у националном и међународном контексту. Милица је даровит истраживач са завидним методолошким знањем и јединственим приступом истраживачким темама. Њен досадашњи педагошки рад одликује посвећеност развијању и унапређењу наставе и раду са студентима, као и спремност на учење из сопствене праксе. Стога Комисија закључује да др Милица Вукелић у потпуности задовољава критеријуме за радно место доцента на које конкурише.

**Образац 4 Г**

**Г) ГРУПАЦИЈА ДРУШТВЕНО-ХУМАНИСТИЧКИХ НАУКА**

**I - О КОНКУРСУ**

Назив факултета: Филозофски факултет Универзитета у Београду

Ужа научна, oдносно уметничка област: Општа психологија, тежиште истраживања психологија рада

Број кандидата који се бирају: 1

Број пријављених кандидата: 1

Имена пријављених кандидата:

1. \_Милица Вукелић\_\_\_\_\_\_

2. \_\_\_\_\_\_\_\_\_\_\_\_\_\_\_\_\_\_\_\_\_\_

**II - О КАНДИДАТИМА**

**1) - Основни биографски подаци**

- Име, средње име и презиме: Милица (Бранко) Вукелић

- Датум и место рођења: 05.09.1984., Београд

- Установа где је запослен: Филозофски факултет у Београду

- Звање/радно место: научни сарадник

- Научна, односно уметничка област: Општа психологија, тежиште истраживања психологија рада

**2) - Стручна биографија, дипломе и звања**

*Основне студије:*

- Назив установе: Филозофски факултет, Одељење за психологију

- Место и година завршетка: Београд, 2008.

*Мастер:*

- Назив установе: Филозофски факултет, Одељење за психологију

- Место и година завршетка: Београд, 2009.

- Ужа научна, односно уметничка област: Психологија, тежиште истраживања психологија рада

*Магистеријум:*

- Назив установе: /

- Место и година завршетка: /

- Ужа научна, односно уметничка област: /

*Докторат:*

- Назив установе: Филозофски факултет, Одељење за психологију

- Место и година одбране: Београд, 2015

- Наслов дисертације: „Разумевање злостављања на раду кроз анализу доживљавања негативних поступака“

- Ужа научна, односно уметничка област: Психологија, тежиште истраживања психологија рада

*Досадашњи избори у наставна и научна звања:*

истраживач-приправник (2010)

истраживач-сарадник (2012)

истраживач-сарадник (2015, реизбор)

научни сарадник (2016)

**3) Испуњени услови за избор у звање\_доцента\_\_\_\_\_\_\_\_\_**

**ОБАВЕЗНИ УСЛОВИ:**

|  |  |  |
| --- | --- | --- |
|  | *(заокружити испуњен услов за звање у које се бира)* | **oценa / број година радног искуства** |
| **1** | Приступно предавање из области за коју се бира, позитивно оцењено од стране високошколске установе | Приступно предавање одржано дана 10.9.2018. у Београду, тема предавања „*Дизајн посла из перспективе модела Захтеви и ресурси посла*“, комисија у саставу проф. др Светлана Чизмић, проф. др Миросава Ђуришић Бојановић, проф. др Небојша Мајсторовић, проф. др Миланко Чабаркапа и проф. др Ивана Петровић, предавање оценили позитивном оценом 4.93/5 |
| **2** | Позитивна оцена педагошког рада у студентским анкетама током целокупног претходног изборног периода | Милица је од момента запослења, као студент докторских студија и истраживач, била ангажована и у реализацији наставе на Одељењу за психологију Филозофског факултета у Београду На досадашњим студентским евалуацијама курсева добила је високе оцене, између 4.50 и 4.80. |
| **3** | Искуство у педагошком раду са студентима | Милица је као студент докторских студија и истраживач, била ангажована у реализацији наставе на курсевима Управљање каријером/Каријера/Каријера и организација (трећа година основних студија психологије), Инжењеска психологија и ергономија (четврта година основних студија психологије, модул психологија рада) и Стрес на раду (четврта година основних студија психологије, модул психологија рада). |

|  |  |  |
| --- | --- | --- |
|  | *(заокружити испуњен услов за звање у које се бира)* | **Број менторства / учешћа у комисији и др.** |
| 4 | Резултати у развоју научнонаставног подмлатка |  |
| 5 | Учешће у комисији за одбрану три завршна рада на академским специјалистичким, односно мастер студијама |  |
| 6 | Менторство или чланство у две комисије за израду докторске дисертације |  |

|  |  |  |  |
| --- | --- | --- | --- |
|  | *(заокружити испуњен услов за звање у које се бира)* | **Број радова, сапштења, цитата и др** | **Навести часописе, скупове, књиге и друго** |
| **7** | Објављен **један рад** из категорије М20 или три рада из категорије М51 из научне области за коју се бира. | М21 – 2 рада М23 – 3 рада  М24 – 2 рада | (**М21**) Petrovic, I., **Vukelic, M.**, & Cizmic, S. (2017). Work Engagement in Serbia: Psychometric Properties of the Serbian Version of the Utrecht Work Engagement Scale (UWES). Frontiers in Psychology, 8(1799), 1 - 11. ISSN: 1664-1078, DOI: 10.3389/fpsyg.2017.01799 Dostupno na: https://www.frontiersin.org/articles/10.3389/fpsyg.2017.01799/full Kategorija časopisa: http://kobson.nb.rs/servisi.131.html?jid=393998 |
| **8** | Саопштен један рад на научном скупу, објављен у целини (М31, М33, М61, М63) | М33 – 3 рада  М63 – 1 рад | **(М33)** Čizmić, S., Petrović, I. B., & **Vukelić, M.** (2016). The challenges of the 21st century for primary school students' career education*.* In J. Teodorović (Ed./Ur.), *International scientific conference**Improving Quality of Education in Elementary Schools, Proceedings*. (161-165). Belgrade: Faculty of Education, University of Kragujevac, Institute for Educational Research, Institute for the Improvement of Education. ISBN:978-86-7604-150-3, COBISS.SR-ID 226451468 |
| 9 | Објављена два рада из категорије М20 или пет радова из категорије М51 у периоду од последњег избора у звање из научне области за коју се бира. |  |  |
| 10 | Оригинално стручно остварење или руковођење или учешће у пројекту |  |  |
| 11 | Одобрен и објављен универзитетски уџбеник за предмет из студијског програма факултета, односно универзитета или научна монографија (са ISBN бројем) из научне области за коју се бира, у периоду од избора у претходно звање |  |  |
| 12 | Један рад са међународног научног скупа објављен у целини категорије М31 или М33 |  |  |
| 13 | Један рад са научног скупа националног значаја објављен у целини категорије М61 или М63. |  |  |
| 14 | Објављена један рад из категорије М20 или четири рада из категорије М51 у периоду од последњег избора из научне области за коју се бира. *(за поновни избор ванр. проф)* |  |  |
| 15 | Један рад са међународног научног скупа објављен у целини категорије М31 или М33. *(за поновни избор ванр. проф)* |  |  |
| 16 | Један рад са научног скупа националног значаја објављен у целини категорије М61 или М63. *(за поновни избор ванр. проф)* |  |  |
| 17 | Објављен један рад из категорије М21, М22 или М23 од првог избора у звање ванредног професора из научне области за коју се бира |  |  |
| 18 | Објављен један рад из категорије М24 од првог избора у звање ванредног професора из научне области за коју се бира. Додатно испуњен услов из категорије М21, М22 или М23 може, један за један, да замени услов из категорије М24 или М51 |  |  |
| 19 | Објављених пет радова из категорије М51 у периоду од последњег избора из научне области за коју се бира. Додатно испуњен услов из категорије М24 може, један за један, да замени услов из категорије М51 |  |  |
| 20 | Цитираност од 10 xeтepo цитата. |  |  |
| 21 | Два рада са међународног научног скупа објављена у целини категорије М31 или М33 |  |  |
| 22 | Два рада са научног скупа националног значаја објављена у целини категорије М61 или М63 |  |  |
| 23 | Одобрен и објављен универзитетски уџбеник за предмет из студијског програма факултета, односно универзитета или научна монографија (са ISBN бројем) из научне области за коју се бира, у периоду од избора у претходно звање |  |  |
| 24 | Број радова као услов за менторство у вођењу докт. дисерт. – (стандард 9 Правилника о стандардима...) |  |  |

**ИЗБОРНИ УСЛОВИ:**

|  |  |
| --- | --- |
| *(изабрати 2 од 3 услова)* | *Заокружити ближе одреднице*  *(најмање пo једна из 2 изабрана услова)* |
| **1. Стручно-професионални допринос** | 1. Председник или члан уређивачког одбора научних часописа или зборника радова у земљи или иностранству.  **2. Председник или члан организационог или научног одбора на научним скуповима националног или међународног нивоа.**  **3. Председник или члан комисија за израду завршних радова на академским мастер или докторским студијама.**  **4. Руководилац или сарадник на домаћим и међународним научним пројектима.**  **2.** Милица је била члан организационог одбора међународне конференције *The European Personal Construct Association 10th Biennial Conference „Keeping up with the future: PCP in an accelerating world”* у организацији Европске асоцијације за психологију личних конструката (*The European Personal Construct Association*) и Удружења конструктивиста Србије. Такође, Милица је од 2017. члан програмског одбора међународног научног скупа "Емпиријска истраживања у психологији" у организацији Института за психологију и Лабораторије за експерименталну психологију, Филозофског факлултета Универзитета у Београду.  **3.** Члан комисије за одбрану тезе др Јелене Достанић која је носила назив "Карактеристике запоселних и опажене карактеристике радне средине као предиктори преданости организацији" која је одбрањена у септембру 2017. године на Филозофском факултету у Београду (ментор: проф. др Светлана Чизмић, председник комисије проф. др Ивана Петровић, чланови комисије доц. др Оливер Тошковић и др Милица Вукелић, научни сарадник)  **4.** Милица је ангажована на научно-истраживачком пројекту Института за психологију Филозофског факултета у Београду чију реализацију подржава Министарство просвете, науке и технолошког развоја РС (пројекат бр. 179018: „Идентификација, мерење и развој когнитивних и емоционалних компетенција важних друштву оријентисаном на европске интеграције“, 2011-2017) |
| **2. Допринос академској и широј заједници** | 1. Чланство у страним или домаћим академијама наука, чланство у стручним или научним асоцијацијама у које се члан бира.  2. Председник или члан органа управљања, стручног органа или комисија на факултету или универзитету у земљи или иностранству.  3. Члан националног савета, стручног, законодавног или другог органа и комисије министарстава.  4. **Учешће у наставним активностима ван студијских програма (перманентно образовање, курсеви у организацији професионалних удружења и институција, програми едукације наставника) или у активностима популаризације науке.**  5. Домаће или међународне награде и признања у развоју образовања или науке.  **4.** Од 2011. до 2014. године укључена у активности промоције Филозофског факултета и популаризације психологије као науке на манифестацији "Ноћ музеја".  Милица је 6. 12. 2016. године одржала предавање по позиву у оквиру Секције за пословну психологију, Факултета за правне и пословне студије "Др Лазар Вркатић" у Новом Саду. Тема предавња је била: "Злостављање на раду у Србији - истраживачка перспектива". |
| **3. Сарадња са другим високошколским, научноистраживачким установама, односно установама културе или уметности у земљи и**  **иностранству** | **1. Руковођење или учешће у међународним научним или стручним пројекатима и студијама**  2. Радно ангажовање у настави или комисијама на другим  високошколским или научноистраживачким институцијама у земљи или иностранству, или звање гостујућег професора или истраживача.  **3. Руковођење радом или чланство у органу или професионалном удружењу или организацији националног или међународног нивоа.**  **4. Учешће у програмима размене наставника и студената.**  5. Учешће у изради и спровођењу заједничких студијских програма  6. Предавања по позиву на универзитетима у земљи или иностранству.  **1.** Милица је од 2016. године члан ISCH COST Action IS1402 "Ageism - a multi-national, interdisciplinary perspective" у оквиру које је учествовала на састанцима радних група у Кракову и Букурешту, била рецензент поглавља о старосној дискриминацији радне снаге које је део међународне монографије, а била је и један од организатора међународног састанка радне групе која се бавила темом дискриминације старијих запослених (Ageism, Multi-National, Interdisciplinary Perspective, WG4 Workforce Workgroup Meeting & Workshop Workplace bullying and older employees April 19 & 20, 2018, Belgrade, SERBIA Faculty of Philosophy, University of Belgrade)  **3**. Милица је члан Друштва психолога Србије и Европске асоцијације за психологију рада (European Association of Work and Organizational Psychology, EAWOP)  **4.** Tоком априла и маја месеца 2014. Милица је била на студијској размени на Универзитету у Нотингему у Енглеској, на Одељењу за психијатрију и примењену психологију где је успоставила међународну сарадњу и отпочела рад на истраживању које се наставља у оквиру пројекта МПНТР (бр. 179018). Такође, током 2011. Милица је била и на краћем студијском боравку на Универзитету Сари (Гилфорд, Уједињено Краљевство). |

**\*Напомена:** *На крају табеле кратко описати заокружену одредницу*

**III - ЗАКЉУЧНО МИШЉЕЊЕ И ПРЕДЛОГ КОМИСИЈЕ**

Комисија констатује да др Милица Вукелић испуњава све услове за избор у звање доцента на Филозофском факултету у Београду, те предлаже Изборном већу Филозофског факултета Универзитета у Београду да је изабере у звање доцента за ужу научну област Општа психологија са тежиштем истраживања психологија рада, са пуним радним временом, на одређено време од пет година.

Место и датум:\_\_Београд, 11.9.2018.\_\_\_\_

ПОТПИСИ ЧЛАНОВА КОМИСИЈЕ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Светлана Чизмић

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Миросава Ђуришић-Бојановић

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Миланко Чабракапа

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Ивана Петровић

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Небојша Мајсторовић