НАСТАВНО-НАУЧНОМ ВЕЋУ

ФИЛОЗОФСКОГ ФАКУЛТЕТА

УНИВЕРЗИТЕТА У БЕОГРАДУ

Предлог измена и допуна Правилника о раду библиотека

Филозофског факултета у Београду

Комисија за библиотеке Филозофског факултета је на IV редовној седници одржаној 22.03.2018. утврдила предлог измена и допуна Правилника о раду библиотека Филозофског факултета, чија је сврха јасније дефинисање појма „повремени корисник библиотека“ (измена члана 18) и прецизније регулисање права на коришћење читаоница Факултета (допуна члана 20). Предлог је упућен на разматрање одељенским већима и добио је подршку већине одељења Факултета. Стога Комисија предлаже да Наставно-научно веће Филозофског факултета усвоји предложене измене и допуне Правилника о раду библиотека.

У Београду, 14.09.2018. године

ПРЕДСЕДНИК КОМИСИЈЕ

мр Ана Поповић Пецић

**Предлог измена и допуна**

**ПРАВИЛНИКА О РАДУ БИБЛИОТЕКА**

**ФИЛОЗОФСКОГ ФАКУЛТЕТА У БЕОГРАДУ**

Члан 18. **(измена)**

Корисници библиотека и посебних књижних фондова могу бити стални и пoвремени:

- стални корисници су особе запослене на Факултету и студенти Факултета;

- пoвремени корисници су наставници, сарадници, истраживачи и студенти факултета, универзитета и других научних институција из земље и иностранства ~~, чије су библиотеке доступне студентима, наставницима, истраживачима и сарадницима Филозофског факултета у Београду. Повремени корисници који су страни држављани, библиотечке фондове Факултета могу да користе само уз писмену потврду о свом привременом боравку на Београдском универзитету~~.

Повремени корисници су и сви грађани Србије који библиотечке фондове Факултета могу да користе путем међубиблиотечке позајмице, која се обавља преко њихове матичне библиотеке.

Корисници посебног књижног фонда Кабинета за стране језике могу бити само стални чланови.

Члан 20. **(допуна)**

Повремени корисници, библиотечке и посебне књижне фондове Факултета користе једино у читаоницама. Они истовремено могу задужити највише 3 публикације, и морају их вратити у току истог дана.

Повремени корисници, који фондове користе путем међубиблиотечке позајмице, истовремено могу да наруче само једну публикацију, и могу да је задрже до 15 дана. Тако позајмљене публикације, могу се користити само у просторијама библиотеке која је позајмицу обавила.

**Повремени корисници могу користити читаонице Филозофског факултета само за читање публикација позајмљених из библиотека Филозофског факултета.** **Када у читаоници нема слободних места, повремени корисници су дужни да уступе место сталним корисницима. У случају кршења правила утврђених овим ставом, стални корисници се могу обратити библиотекару или портиру који ће поступати у оквиру својих овлашћења.**